EL Επίσημη Εφημερίδα της Ευρωπαϊκής Ένωσης C 239/7

Ενημέρωση των υποδειγμάτων δελτίων που χορηγούνται από τα Υπουργεία Εξωτερικών των κρατών μελών στα διαπιστευμένα μέλη των διπλωματικών αποστολών και των προξενικών αντιπροσωπιών, καθώς και στα μέλη της οικογενείας τους, όπως αναφέρεται στο άρθρο 19 παράγραφος 2 του κανονισμού (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου, για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (ΕΕ C 247 της 13.10.2006, σ. 85, ΕΕ C 153 της 6.7.2007, σ. 15, ΕΕ C 64 της 19.3.2009, σ. 18)

2009/C 239/03

Η δημοσίευση του καταλόγου των αδειών διαμονής στις οποίες αναφέρεται το άρθρο 2 παράγραφος 15 του κανονισμού (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για τη θέσπιση του Κοινοτικού Κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (1) βασίζεται στις πληροφορίες που κοινοποιούν τα κράτη μέλη στην Επιτροπή σύμφωνα με το άρθρο 34 του κώδικα συνόρων του Σένγκεν.

Εκτός από τη δημοσίευση στην Επίσημη Εφημερίδα, μηνιαία ενημέρωση διατίθεται στον ιστότοπο της Γενικής Διεύθυνσης Δικαιοσύνης, Ελευθερίας και Ασφάλειας.

ΙΣΛΑΝΔΙΑ

Αντικατάσταση των πληροφοριών που έχουν δημοσιευθεί στην ΕΕ C 247 της 13.10.2006

Από την 1η Ιανουαρίου 2009, το Υπουργείο Εξωτερικών εκδίδει νέου τύπου δελτία ταυτότητας για τα μέλη του προσωπικού των διπλωματικών αποστολών και των προξενικών γραφείων στην Ισλανδία.

Persónuskilríki/Δελτίο ταυτότητας μπλε χρώματος (βλ. δείγμα)

Το εν λόγω δελτίο ταυτότητας χορηγείται στο διοικητικό, τεχνικό και βοηθητικό προσωπικό των διπλωματικών αποστολών και των προξενικών γραφείων στην Ισλανδία και στα μέλη των οικογενειών τους που διαβιούν υπό την ίδια στέγη.

Ο συγκεκριμένος τύπος δελτίου ταυτότητας συνίσταται σε λευκό πλαστικοποιημένο δελτίο (διαστάσεων 8,6 cm × 5,4 cm) με μπλε ταινίες στο άνω μέρος και των δύο όψεων. Στην εμπρόσθια όψη, φέρει αύξοντα αριθμό εντός της μπλε ταινίας, φωτογραφία του/της κατόχου, το ονοματεπώνυμό του/της, υπογραφή, το αξίωμα και το όνομα της αποστέλλουσας χώρας. Στην οπίσθια όψη, εντός της μπλε ζώνης αναφέρεται ότι πρόκειται για «Persónuskilríki» (δηλ. δελτίο ταυτότητας) το οποίο εκδίδεται από το Υπουργείο Εξωτερικών/Utanríkisráðuneytið. Το δελτίο φέρει την επίσημη σφραγίδα της Δημοκρατίας της Ισλανδίας. Υπογράφεται από τον διευθυντή Πρωτοκόλλου και αναφέρει τις ημερομηνίες έκδοσης και λήξης της ισχύος. Αναφέρει στα ισλανδικά ότι το δελτίο πρέπει υποχρεωτικά να επιστραφεί στο Υπουργείο Εξωτερικών κατά την αναχώρηση του ή της κατόχου από την Ισλανδία.

Εμπρόσθια όψη

Οπίσθια όψη

Diplómatískt persónuskilríki/Δελτίο ταυτότητας κόκκινου χρώματος (βλ. δείγμα)

Το εν λόγω δελτίο ταυτότητας χορηγείται στους διευθυντές των διπλωματικών αποστολών και των προξενικών γραφείων, σε μέλη του διπλωματικού προσωπικού, σε προξενικούς υπαλλήλους και στα μέλη των οικογενειών τους που διαβιούν υπό την ίδια στέγη.

Ο συγκεκριμένος τύπος δελτίου ταυτότητας συνίσταται σε λευκό πλαστικοποιημένο δελτίο (διαστάσεων 8,6 cm × 5,4 cm) με κόκκινες ταινίες στο άνω μέρος και των δύο όψεων. Στην εμπρόσθια όψη, φέρει αύξοντα αριθμό εντός της κόκκινης ταινίας, φωτογραφία του/της κατόχου, το ονοματεπώνυμό του/της, υπογραφή, το αξίωμα και το όνομα της αποστέλλουσας χώρας. Στην οπίσθια όψη, εντός της κόκκινης ζώνης αναφέρεται ότι πρόκειται για «Diplómatískt persónuskilríki» (δηλ. διπλωματικό δελτίο ταυτότητας) το οποίο εκδίδεται από το Υπουργείο Εξωτερικών/Utanríkisráðuneytið. Το δελτίο φέρει την επίσημη σφραγίδα της Δημοκρατίας της Ισλανδίας. Υπογράφεται από τον διευθυντή Πρωτοκόλλου και αναφέρει τις ημερομηνίες έκδοσης και λήξης της ισχύος. Αναφέρει στα ισλανδικά ότι ο/η κάτοχος απολαύει διπλωματικών προνομίων και ασυλιών βάσει του διεθνούς δικαίου και ότι, κατά συνέπεια, απαγορεύεται οποιαδήποτε περιστολή της ελευθερίας κυκλοφορίας του/της.

Εμπρόσθια όψη

Οπίσθια όψη

(1) ΕΕ L 105 της 13.4.2006, σ. 1.